b'\n_START_ARTICLE_\nEviva Espa\xc3\xb1a\n_START_PARAGRAPH_\n\xe2\x80\x9dEviva Espa\xc3\xb1a\xe2\x80\x9d on alkujaan hollanninkielinen musiikkikappale, jonka s\xc3\xa4velsi Leo Caerts ja sanoitti Leo Rozenstraten. Sen alkuper\xc3\xa4inen esitt\xc3\xa4j\xc3\xa4 on belgialaislaulaja Samantha, joka \xc3\xa4\xc3\xa4nitti sen vuonna 1971._NEWLINE_Ilmestyess\xc3\xa4\xc3\xa4n kappaleesta muodostui hitti Belgiassa, ja se oli Julio Iglesiasin \xe2\x80\x9dUn canto a Galician\xe2\x80\x9d j\xc3\xa4lkeen vuoden myydyin single. Sittemmin kappaletta on myyty yli 40 miljoonaa kopiota eri maissa eri versioina. Sen ovat \xc3\xa4\xc3\xa4nitt\xc3\xa4neet muun muassa espanjalainen Manolo Escobar, ruotsalainen Sylvia Vrethammar, alankomaalainen Imca Marina ja saksalainen James Last. Escobarin versio \xe2\x80\x9dY viva Espa\xc3\xb1a\xe2\x80\x9d kuultiin my\xc3\xb6s vuoden 1973 elokuvassa Me has hecho perder el juicio. Vexi Salmen sanoittaman suomenkielisen version \xe2\x80\x9dEviva Espanja\xe2\x80\x9d \xc3\xa4\xc3\xa4nitti ensimm\xc3\xa4isen\xc3\xa4 Marion Rung vuonna 1973. Jope Ruonansuu levytti kappaleesta oman version vuonna 1996 nimell\xc3\xa4 "Halvari lentokoneeseen"._NEWLINE_Laulun nimess\xc3\xa4 on kielioppivirhe: eviva on "el\xc3\xa4k\xc3\xb6\xc3\xb6n" italiaksi. Se ei espanjaksi tarkoita yht\xc3\xa4\xc3\xa4n mit\xc3\xa4\xc3\xa4n. Espanjaksi "el\xc3\xa4k\xc3\xb6\xc3\xb6n" on viva. Luonnollisesti espanjalaiset itse huomasivat asian v\xc3\xa4litt\xc3\xb6m\xc3\xa4sti, ja laulun nimi on espanjaksi joko Y viva Espa\xc3\xb1a ("Siis el\xc3\xa4k\xc3\xb6\xc3\xb6n, Espanja!) tai Que viva Espa\xc3\xb1a (Oi, el\xc3\xa4k\xc3\xb6\xc3\xb6n, Espanja!)'